Broj: 711-I-386-P-267-19/23-09-21

Zagreb, 3.veljače 2023.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Nevena Šprlje,** **ravnatelja Agencije za reviziju sustava provedbe programa Europske unije,** pokrenutom Odlukom Povjerenstva broj: 711-I-854-P-267-19/21-03-12 od 30. travnja 2021., na 202. sjednici održanoj dana 3. veljače 2023., donosi sljedeću:

**ODLUKU**

1. **Dužnosnik Neven Šprlje, ravnatelj Agencije za reviziju sustava provedbe programa Europske unije, nije po pisanom pozivu Povjerenstva u podnesenom očitovanju obrazložio nesklad, odnosno nerazmjer i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenima 13. listopada 2015., 12. siječnja 2016. i 25. prosinca 2018., i to u pogledu:**
2. **u pogledu nerazmjera između ostvarene mjesečne neto plaća dužnosnika koja je u 2018. iznosila 22.339,29 kn bruto, odnosno 15.856,43 kn neto, s prijavljenom plaćom za ovu godinu u iznosu od 19.252,41 kn bruto, odnosno 13.650,24 kn neto,**
3. **u pogledu nesklada nenavođenja nekretnina u vlasništvu dužnosnika upisanih u u zk.ul. br. …….., k.o. …….., k.o. Grad Zagreb, te**
4. **u pogledu nesklada nenavođenja drugih primitaka od Merkur osiguranja d.d. u 2018. u iznosu od 20.285,43 kn te 9.445,45 kn,**

**čime je počinio povredu članka 27. ZSSI/11-a, u svezi s člancima 8. i 9. navedenog Zakona.**

1. **Neven Šprlje, ravnatelj Agencije za reviziju sustava provedbe programa Europske Unije, nije počinio povredu članka 7. točke d) ZSSI-a istovremenim primanjem plaće i primanja nagrade za radne rezultate u 2018. i 2019. godini, s obzirom da je u postupku utvrđeno da dužnosnik takve primitke nije ostvarivao.**
2. **Za povrede ZSSI-a, opisane pod točkom I. ove izreke, dužnosniku Nevenu Šprlji izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 300,00 eura (2.260,35 kn).**

Obrazloženje

Povjerenstvo je na 124. sjednici, održanoj 30. travnja 2021.g., pokrenulo postupak za odlučivanje o sukobu interesa protiv dužnosnika Nevena Šprlje, ravnatelja Agencije za reviziju sustava provedbe programa Europske unije, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u izvješćima o imovinskom stanju podnesenim 13. listopada 2015. g., povodom stupanja na dužnost, 12. siječnja 2016. g., povodom promjene i 25. prosinca 2018. g. povodom promjene te stanja imovine kako proizlazi iz podataka pribavljenih od nadležnih tijela, u dijelu koji se odnosi na podatke o iznosu dohotka od nesamostalnog rada dužnosnika, u dijelu koji se odnosi na dohodak od osiguranja i drugi dohodak, u dijelu koji se odnosi na podatke o primitku na koji se ne plaća porez na dohodak te u dijelu koji se odnosi na nekretnine u vlasništvu dužnosnika.

Postupak je protiv dužnosnika također pokrenut zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primanja nagrade za radne rezultate u 2018. i 2019. godini.

Člankom 3. stavkom 1. podstavkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi navedenog Zakona, stoga je Neven Šprlje povodom obnašanja dužnosti ravnatelja Agencije za reviziju sustava provedbe programa Europske Unije obvezan postupati sukladno odredbama ZSSI-a.

Uvidom u Registar dužnosnika koji vodi Povjerenstvo utvrđeno je da Neven Šprlje obnaša dužnost ravnatelja Agencije za reviziju sustava provedbe programa Europske Unije od 05.09.2021. dok je prethodno istu dužnost obnašao u mandatima od 30.12.2012. do 29.12.201,  30.12.2016. do 04.09.2021.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temeljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Člankom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi odnosno dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika.

Povjerenstvo je na temelju članka 24. ZSSI-a, provelo redovitu provjeru podnesenih izvješća o imovinskom stanju dužnosnika i to: Izvješća o imovinskom stanju od 13. listopada 2015. g. povodom stupanja na dužnost, Izvješća o imovinskom stanju od 12. siječnja 2016. g. povodom promjene i Izvješće o imovinskom stanju od 25. prosinca 2018. g. povodom promjene.

Redovitom provjerom podataka iz gore navedenih Izvješća o imovinskom stanju dužnosnika Povjerenstvo je utvrdilo nesklad između podataka koji su u njemu navedeni i stanja imovine dužnosnika kako proizlazi iz pribavljenih podataka od Nadležnih tijela.

U izvješću o imovinskom stanju koje je dužnosnik podnio 12. siječnja 2016. g. povodom promjene i u izvješću o imovinskom stanju koje je dužnosnik podnio 25. prosinca 2018. g., u rubrici „Primanja na mjesečnoj razini od dužnosti za koju se podnosi izvješće o imovinskom stanju“ dužnosnik je naveo da prima iznos od 19.252,41 kn bruto te iznos od 13.650,24 kn neto.

Uvidom, na temelju ovlaštenja, u Informacijski sustav Porezne uprave, odnosno u Jedinstveni obrazac poreza, prireza i doprinosa (JOPPD), u Kumulativne preglede po stjecatelju/osiguraniku, utvrđeno je da je dužnosnik Neven Šprlje od isplatitelja, Agencije za reviziju sustava provedbe programa Europske unije, za 2018. g. ukupno primio iznos od 268.071,53 kn, odnosno iznos za isplatu 190.277,25 kn, što na mjesečnoj razini predstavlja primitak od 22.339,29 kn bruto te iznos od 15.856,43 kn neto. Kao oznaka primitka/obveze doprinosa navedena je šifra 0001, što prema šafraniku Porezne uprave predstavlja primitak po osnovi plaće.

U izvješću o imovinskom stanju koje je dužnosnik podnio 25. prosinca 2018. g. povodom promjene, u rubrici „Podaci o ostalim prihodima**“**dužnosnik je naveo da nije ostvario ostale prihode.

Uvidom, na temelju ovlaštenja, u Informacijski sustav Porezne uprave, u Kumulativne preglede po stjecatelju/osiguraniku, utvrđeno je da je dužnosnik 12. travnja 2018. g. od isplatitelja, Merkur osiguranja d.d., ostvario primitak u ukupnom iznosu od 23.631,67 kn, odnosno iznos za isplatu 20.285,43 kn. Kao oznaka primitka/obveze doprinosa navedena je šifra 3002, što prema šafraniku Porezne uprave predstavlja primitak po osnovi osiguranja, odnosno primitak od kojeg se utvrđuje dohodak po osnovi životnog osiguranja s obilježjima štednje. Uz navedeno, dužnosnik je 31. prosinca 2018. g. od istog isplatitelja ostvario primitak u iznosu od 9.445,45 kn. Kao oznaka primitka/obveze doprinosa navedena je šifra 1, što prema šafraniku Porezne uprave predstavlja neoporezivi primitak.

U izvješćima o imovinskom stanju, podnesenim od 13. listopada 2015. g. i 12. siječnja 2016. g. u dijelu izvješća „Podatci o nekretninama“ dužnosnik je naveo sljedeću nekretninu:

- stan u Zagrebu, na adresi ……………., površine 75,84 m2, u suvlasništvu s bračnim drugom.

U izvješću o imovinskom stanju, podnesenom 25. prosinca 2018. g. dužnosnik nije naveo nekretnine.

Uvidom, na temelju ovlaštenja, u Zajednički informacijski sustav zemljišnih knjiga i katastra, utvrđeno je da je dužnosnik Neven Šprlje upisan kao vlasnik sljedećih nekretnina:

- jednosobnog stana s nusprostorijama, na adresi …………., upisanog u Zemljišnoknjižnom odjelu Zagreb, Katastarska Općina Grad Zagreb, broj ZK uloška …………, katastarska čestica ……….., oznaka zemljišta kuća i dvorište u ……………….

- jedne odvojene sobe prizemno lijevo, na adresi ……………, upisane u Zemljišnoknjižnom odjelu Zagreb, Katastarska Općina Grad Zagreb, broj ZK uloška …………. katastarska čestica ……….. oznaka zemljišta kuća i dvorište u ………………..

Uvidom u promet nekretnina Informacijskog sustava Porezne uprave, utvrđeno je da je je dužnosnik Neven Šprlje 21. listopada 2015. g. putem opunomoćenika Poreznoj upravi prijavio promet nekretnina na temelju darovnog ugovora, koji se odnosi na nekretnine u Zagrebu na adresi ………………, koje u naravi čine jednosobni stan s nusprostorijama na II. katu te jedna odvojena soba prizemno lijevo.

Usporedbom podataka iz podnesenih Izvješća o imovinskom stanju i podataka prikupljenih od nadležnih tijela u Republici Hrvatskoj utvrđenje nesklad, odnosno nerazmjer između prijavljenih i prikupljenih podataka, i to: u pogledu podataka o primanjima na mjesečnoj razini za 2018. g. od dužnosti za koju se podnosi izvješće o imovinskom stanju, u bruto i neto iznosu, u pogledu podataka o drugim prihodima dužnosnika za 2018. g., u pogledu podataka o nekretninama u vlasništvu dužnosnika.

Sukladno članku 26. ZSSI-a, Povjerenstvo je Zaključkom broj: 711-I-2001-RP-4/19-02-10 od 2. listopada 2019. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 7. prosinca 2019. dostavio pisano očitovanje, zaprimljeno pod brojem: 711-U-4237-RP-4/19-03-10, u kojem je u bitnom naveo sljedeće:

- „Vezano za rubriku „Primanja na mjesečnoj razini od dužnosti za koju se podnosi izvješće o imovinskom stanju" točno je da sam naveo iznos 19.252,41 kn bruto, odnosno iznos 13.650,24 kn neto. Navedeni iznos predstavlja umnožak koeficijenta za moje radno mjesto (3,395) te tadašnje osnovice za obračun plaće. No, tijekom 2018., a slično je i tijekom 2019. Odlukom Upravnog vijeća Agencije zaposlenici Agencije, uključujući mene kao ravnatelja, ostvaruju pravo na određeni bonus u skladu s internim Pravilnikom. Ovisno o ocjeni uspješnosti rada Agencije, odobravaju se sredstva za isplatu bonusa. Sredstava za isplatu mjesečnog bonusa kroz tromjesečno razdoblje iznose do najviše 20% mase sredstava isplaćenih za osnovne plaće u posljednja tri mjeseca. U većini slučajeva radi se o 10% bonusa. Ovdje također treba istaknuti da se pod šifrom 0001 isplaćuju i ostali izdaci za zaposlene kao što su na primjer regres za godišnji odmor, dar za djecu ili božićnica. Sve navedeno utječe za povećanje bruto i neto iznosa.

Kao dokaz dostavlja jedan zapisnik sa sjednice Upravnog vijeća Agencije iz kojeg je vidljivo na koji način se određuje bonus na plaću.

- Vezano za isplatu od Merkur osiguranja d.d., riječ je o osiguranju koje sam uplaćivao na rok od 20 godina, znači od 1998. do 2018. U 2018. sam, po isteku 20 godina, ostvario pravu na isplatu. Na žalost nisam bio svjestan obaveze da i to moram prikazati u izvješću o imovinskom stanju. Za sve eventualne buduće takve ili slične isplate, poučen ovim iskustvom, odmah ću unijeti ispravak u izvješće o imovinskom stanju.

- Vezano za druge dvije nekretnine, jednosobnog stana s nusprostorijama te jedne odvojene sobe prizemno lijevo, obje na adresi …………….. - iste sam naslijedio na temelju darovnog ugovora, no nisam se mogao na njih upisati kao vlasnik zbog određenih pravnih nedostataka. Kako bi se nesporno mogao upisati kao vlasnik predmetnih nekretnina morao sam pokrenuti postupak zemljišnoknjižnog ispravka. Isti sam preko svog punomoćnika zatražio još u 2016. tj. tada sam predao zahtjev za pokretanjem zemljišnoknjižnog ispravnog postupka. Zemljišnoknjižni postupak je pokrenut tek krajem listopada 2018. (Dokaz - Rješenje o pokretanju postupka od 30. listopada 2018.), dok je rasprava održana u srpnju 2019. (Dokaz - Poziv na raspravu od 13. svibnja 2019.). S obzirom da nisam u posjedu pravno valjanog dokumenta koji dokazuje moje nesporno vlasništvo nad predmetnim nekretninama iste nisam navodio u izvješću o imovinskom stanju. Točnije, nisam dobio od Općinskog građanskog suda u Zagrebu, zemljišnoknjižnog odjela rješenje o upisu, kao što sam dobio za stan u Ulici Ivana Stožira 7. Za navedeni stan sam rješenje dobio u studenome, radi čega sam i podnio izmjenu izvješća o imovinskom stanju. Nakon što dobijem pravovaljani dokument i za nekretnine u Novoj Vesi 73a, iste ću upisati u izvješće o imovinskom stanju. No, kako bih izbjegao eventualne moguće neugodnosti, temeljem uvida u zemljišne knjige (Dokaz - neslužbena kopija izvadka iz zemljišne knjige) prilikom izmjene izvješća o imovinskom stanju navesti ću i ove dvije nekretnine.“

U skladu sa Zaključcima od 2. i 3. prosinca 2019., te s gore navedenim obrazloženjima dužnosnik navodi da će podnijeti novu izmjenu izvješća o imovinskom stanju.

Na odluku o pokretanju postupka dužnosnik se očitovao podneskom od 07. prosinca 2019.g. u bitnom navodeći da se Zakonom o obvezama i pravima državnih dužnosnika (Narodne novine broj 101/98, 135/98, 105/99, 25/00, 73/00, 30/01, 59/01, 114/01, 153/02, 154/02, 163/03, 16/04, 30/04, 105/04, 187/04, 92/05, 121/05, 151/05, 135/06, 141/06, 17/07, 34/07, 82/07, 107/07, 60/08, 38/09, 150/11, 22/13, 102/14, 103/14, 3/15, 93/16, 44/17 i 66/19), u članku 1. stavak 2. ne navodi mjesto ravnatelja Agencije za reviziju sustava provedbe programa Europske unije, što znači da njegovo radno mjesto ne predstavlja dužnosničku poziciju, prema navedenom Zakonu.

Nadalje dužnosnik u svom očitovanju ističe da je Agencija za reviziju sustava provedbe programa Europske unije osnovana temeljem Zakona o ustanovama (Narodne novine broj 76/93, 29/97, 47/99, 35/08 i 127/19), što znači da su ravnatelj i zaposlenici Agencije javni službenici te da ravnatelja Agencije za reviziju sustava provedbe programa Europske unije ne imenuje Vlada Republike Hrvatske. Ravnatelja imenuje ministar financija, na prijedlog Upravnog vijeća Agencije, a nakon provedenog javnog natječaja. Nadalje, u mišljenju Vlade RH, Ureda za zakonodavstvo, iz lipnja 2009., navodi se da se u slučaju Agencije za reviziju sustava provedbe programa Europske unije (tada još i Središnje agencije za financiranje i ugovaranje, op.a.), ne radi o agencijama koje su (uredbom Vlade RH) osnovane kao stručne službe (Vlade) radi obavljanja poslova iz djelokruga Vlade, i čije ravnatelje imenuje Vlada na prijedlog predsjednika Vlade, nego o agencijama koje su (uredbom Vlade Republike Hrvatske) osnovane kao javne ustanove, te da ravnatelji ovih agencija, koje imenuje ministar financija na prijedlog upravnog vijeća tih ustanova, a ne Vlada Republike Hrvatske, nisu državni dužnosnici u smislu odredbi Zakona o obvezama i pravima državnih dužnosnika, obzirom da se na njih ne odnosi odredba članka 1. stavak 2., članka 25., a ni bilo koja druga odredba toga Zakona. (Privitak 1: Mišljenje VRH, Ureda za zakonodavstvo iz lipnja 2009.)

Dužnosnik nadalje obrazlaže da su plaće ravnatelja i zaposlenika Agencije za reviziju sustava provedbe programa Europske unije određene člankom 41. Uredbe o nazivima radnih mjesta i koeficijentima složenosti poslova u javnim službama (Narodne novine broj 25/2013), što znači da su ravnatelj i zaposlenici Agencije javni službenici.

Nadalje dužnosnik ističe da je njegov ugovor o radu zaključen s Agencijom za reviziju sustava provedbe programa Europske unije temeljem članka 10. Zakona o radu (Narodne novine broj 93/14, 127/17 i 98/19), a nakon provedenog javnog natječaja te odluke o imenovanju koju je donio ministar financija. Odredbama članka 6., stavak 1. navedenog Ugovora određeno je da Ravnatelj ima pravo na plaću, naknade, troškove i druge primitke sukladno Pravilniku o plaćama, naknadama i drugim primicima radnika. Nadalje, stavkom 3. istog članka određeno je da osnovnu plaću ravnatelja čini umnožak bruto osnovice za izračun plaće utvrđene za javne službe i koeficijenta složenosti poslova radnog mjesta 3,395 uvećan za 0,5% za svaku navršenu godinu radnog staža. Sva prava, točnije isplate naknada (božićnica, naknada za godišnji odmor, te dar za djecu), koje mi Povjerenstvo za odlučivanje o sukobu interesa osporava Odlukom proizlaze iz Temeljnog kolektivnog ugovora za službenike i namještenike u javnim službama. (Privitak 2: Ugovor o radu).

U očitovanju dužnosnik ukazuje da je Zakonom o radu (Narodne novine broj 93/14, 127/17 i 98/19), člankom 8. stavak 1. određeno je sljedeće: ,,U radnom odnosu poslodavac i radnik dužni su pridržavati se odredbi ovoga i drugih zakona, međunarodnih ugovora koji su sklopljeni i potvrđeni u skladu s Ustavom Republike Hrvatske i objavljeni, a koji su na snazi, drugih propisa, kolektivnih ugovora i pravilnika o radu."

Po mišljenju dužnosnika temeljem svega navedenoga proizlazi da je on javni službenik sa svim pravima koja mi pripadaju u skladu s navedenim zakonima i propisima. Temeljem navedenih propisa su mu i isplaćene božićnica, naknada za godišnji odmor, te dar za djecu, dok je dužnosnik samo prema odredbama Zakona o sprječavanju sukoba interesa (Narodne novine broj 26/11, 12/12, 126/12, 48/13, 57/15 i 98/19), točnije odredbama članka 3., stavak 1., podstavak 31., te prema istima imam samo obaveze, dok istovremeno ne ostvaruje nikakva prava kao ostali dužnosnici.

Također obveznik smatra da se navedena odredba može protumačiti i na drugi način, tj. na način da su dužnosnici ravnatelji agencija koje imenuje Vlada Republike Hrvatske, što u njegovom slučaju nije slučaj. Ravnatelji koje imenuje nadležni ministar, nisu državni dužnosnici, a navedenu tvrdnju potvrđuje i citirano mišljenje Ureda za zakonodavstvo, iz lipnja 2009.

Nastavno na očitovanje iz veljače 2020., obveznik u očitovanju navodi da privitke koji se navode u tekstu očitovanja iz veljače 2020., šalje ponovo, za svaki slučaj, dok u odnosu na navode iz neanonimne prijave smatra da bi bilo lijepo da zarađuje stotine tisuća eura i da je ostvario i znatnu ušteđevinu jer u tom slučaju ne bih morao dizati stambeni kredit (koji sam, usput rečeno, naveo u imovinskoj kartici), i otplaćivati ga do svoje 65. godine života u mjesečnom iznosu od 4.201,46 kn. Također, što se tiče znatne ušteđevine***,*** da istu posjeduje naveo bih je u imovinskoj kartici no na žalost nema nikakvu ušteđevinu.

Uvidom u Zapisnik s 12. sjednice Upravnog vijeća Agencije za reviziju sustava provedbe programa Europske Unije održane dana 20. srpnja 2018. KLASA: 003-08/18-01/01, URBROJ: 327-04/18-07 utvrđeno je da je pod točkom 2. raspravljano o „Ocjeni uspješnosti rada Agencije i ravnatelja za drugo tromjesečje 2018. i ostvarivanje prava na mjesečni bonus“, te je konstatirano da se rad Agencije i ravnatelja ocjenjuje se uspješnim. Predsjednica Upravnog vijeća konstatirala je da se jednoglasno donosi odluka o isplati mjesečnog bonusa u iznosu od 10% mase sredstava isplaćenih za osnovne plaće u protekla tri mjeseca, za isplatu s plaćama za srpanj, kolovoz i rujan 2018.

Nadalje, predmet uređivanja Zakona o obvezama i pravima državnih dužnosnika je drukčiji u odnosu na predmet uređivanja ZSSI-a, jer se prvim prvenstveno propisuju materijalna prava državnih dužnosnika u tijelima državne vlasti, dok se drugim uređuje sprječavanje sukoba između privatnog i javnog interesa u obnašanju javnih dužnosti, slijedom čega je i krug obveznika primjene ZSSI-a znatno širi od Zakona o obvezama i pravima državnih dužnosnika te se ZSSI, pored brojnih drugih dužnosnika koji nisu obuhvaćeni Zakonom o obvezama i pravima državnih dužnosnika, odnosi i na članove uprava trgovačkih društava u većinskom državnom vlasništvu.

U odnosu na navode iz očitovanja dužnosnika Povjerenstvo ističe kako je činjenica da je člankom 3. stavkom 1. podstavkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi navedenog Zakona.

Povjerenstvo je tako izvršilo analizu odredbi Uredbe o osnivanju Agencije za reviziju sustava provedbe programa Europske unije („Narodne novine“, broj 73/08.).

Navedenom Uredbom osniva se Agencija za reviziju sustava provedbe programa Europske unije (u daljnjem tekstu: Agencija) kao javna ustanova te se uređuje djelatnost, ustrojstvo, prava, obveze i izvori sredstava Agencije. Djelatnost Agencije je revizija i ovjeravanje usklađenosti provedbe programa Europske unije u kojima su upravljanje i odgovornost preneseni na Republiku Hrvatsku s ciljevima, zadacima i postupcima utvrđenim međunarodno preuzetim obvezama Republike Hrvatske. Osnivač Agencije je Republika Hrvatska, a osnivačka prava i dužnosti u ime osnivača obavlja Ministarstvo financija. Unutarnji ustroj, ovlasti i način odlučivanja tijela Agencije, osnivanje i djelatnost podružnica Agencije, te druga pitanja od značenja za obavljanje djelatnosti i poslovanje Agencije uređuju se Statutom Agencije koji donosi Upravno vijeće Agencije, uz suglasnost osnivača, a na prijedlog ravnatelja Agencije. Nadzor nad zakonitošću rada Agencije obavlja Ministarstvo financija. Za obavljanje djelatnosti Agencije sredstva se osiguravaju u državnom proračunu Republike Hrvatske.

Tijela Agencije su Upravno vijeće i ravnatelj. Agencijom upravlja Upravno vijeće koje čini predsjednik i dva člana. Predsjednika i članove Upravnog vijeća imenuje ministar financija, na razdoblje od četiri godine. Agenciju zastupa i predstavlja ravnatelj kojeg imenuje i razrješava ministar financija, na prijedlog Upravnoga vijeća, na razdoblje od četiri godine.

Slijedom navedenog, utvrđeno je da je Agencije osnovana uredbom Vlade kao javna ustanova, a osnivačka prava obavlja Ministarstvo financija koje je dio izvršne vlasti u Republici Hrvatskoj čiji nositelj je Vlada. Ministar financija kao član Vlade imenuje predsjednika i članove Upravnog vijeća i ravnatelja Agencije.

Povjerenstvo stoga smatra da je Agencija za reviziju sustava programa Europske unije agencija Vlade u smislu članka 3. stavka 1. podstavka 35. ZSSI-a te da je ravnatelj Agencije za reviziju sustava programa Europske unije dužnosnik u smislu istog članka.

Naime, uzimajući u obzir da je osnivač Agencije za reviziju provedbe programa Europske unije Republika Hrvatska, kao i činjenicu da je člankom 8. stavkom 5. Uredbe o osnivanju agencije za reviziju sustava provedbe programa Europske unije propisano da ravnatelja Agencije imenuje i razrješava ministar financija (član Vlade Republike Hrvatske) na prijedlog Upravnog vijeća na razdoblje od četiri godine Neven Šprlje, nedvojbeno je obveznik iz članka 3. stavka 1. podstavka 35. ZSSI-a.

Dužnosnik je dužan u obrascu izvješća o imovinskom stanju navesti stvarne podatke o svojoj plaći koju prima za obnašanje dužnosti, unošenjem podataka koji su relevantni za razdoblje za koje se izvješće popunjava i podnosi.

S obzirom da je izvješćima o imovinskom stanju od 12. siječnja 2016. te od 25. prosinca 2018. dužnosnik Neven Šprlje naveo da prima iznos plaće za dužnost ravnatelja Agencije u iznosu od 19.252,41 kn bruto, odnosno u iznosu od 13.650,24 kn neto, dok je uvidom u Informacijski sustav Porezne uprave utvrđeno da je dužnosnik od isplatitelja Agencije za reviziju sustava provedbe programa Europske unije za 2018. g. ukupno primio iznos od 268.071,53 kn, odnosno iznos za isplatu 190.277,25 kn, što na mjesečnoj razini predstavlja primitak od 22.339,29 kn bruto, te iznos od 15.856,43 kn neto, radi se o odstupanju većem od 10% između primitaka s naslova plaće navedenih u podnesenim izvješćima te primitaka kako proizlazi iz podataka nadležnog tijela.

S obzirom da dužnosnik nije prikazao stvarno stanje ostvarenih plaća, a radi se takvoj razlici koja predstavlja značajno odstupanje, dužnosnik nije opravdao nerazmjer koji postoji između podataka izvješća o imovinskom stanju s podacima o imovini dobivenima od nadležnih tijela.

U odnosu na nekretnine koje se nalaze u Zagrebu, na adresi ………………., upisane u zk. ul. br. ………, k.č. …….., k.o. Grad Zagreb oznaka zemljišta kuća i dvorište, iste je stekao u 2015. temeljem darovnog ugovora, što je utvrđeno uvidom u podatke Porezne uprave, ali ih nije prijavio u izvješćima o imovinskom stanju od 13. listopada 2015. i 12. siječnja 2016., iz čega proizlazi da u tom dijelu nije prikazao stvarno stanje svoje imovine, odnosno nije opravdao nesklad između izvješća i podataka pribavljenih od nadležnog tijela u pogledu propusta navođenja ovih nekretnina.

 U odnosu na ostale prihode, dužnosnik je u izvješću o imovinskom stanju od 25. prosinca 2018. naveo da nije ostvario druge primitke, dok je uvidom u Informacijski sustav Porezne uprave utvrđeno da je dužnosnik 12. travnja 2018. g. od isplatitelja, Merkur osiguranja d.d., ostvario primitak u ukupnom iznosu od 23.631,67 kn, s iznosom za isplatu od 20.285,43 kn, oznaka primitka po osnovi osiguranja, odnosno primitak od kojeg se utvrđuje dohodak po osnovi životnog osiguranja s obilježjima štednje, te da je 31. prosinca 2018. g. od istog isplatitelja ostvario primitak u iznosu od 9.445,45 kn, oznaka neoporezivog primitka.

S obzirom da se radi o relativno većim iznosima primitaka koji su stečeni u 2018. godini, koje je dužnosnik trebao navesti u izvješću koje se podnosi povodom promjene istekom te godine, a to nije učinio u izvješću o imovinskom stanju od 25. prosinca 2018., proizlazi da isti primitak nije prikazao, odnosno nije opravdao nesklad između izvješća i podataka pribavljenih od nadležnog tijela u pogledu propusta navođenja navedenih primitaka.

Dužnosnik ničime nije dokazao da bi podaci kojima raspolažu nadležna tijela bili pogrešni, odnosno da je stanje imovine utvrđeno u postupku redovite provjere netočno, jer nije priložio dokaze iz kojih bi proizlazilo da je onakvo kakvo je prikazano u podnesenim izvješćima o imovinskom stanju.

U konkretnom slučaju da bi dužnosnik opravdao nerazmjer vezano za primanja na mjesečnoj razini od dužnosti za koju se podnosi izvješće o imovinskom stanju, trebao je priložiti dokaz da je ostvario visinu plaće kakvu je naveo u izvješćima, dok u odnosu na prihode od osiguranja obveznik izričito navodi da nije bio svjestan da takve prihode treba prijaviti.

U odnosu na trenutak stjecanja nekretnina na adresi ………………. Povjerenstvo obrazlaže da je za utvrđenje povrede odredaba ZSSI-a ključan trenutak sklapanja pravnog posla na temelju kojeg je navedena nekretnina stečena, budući da je moguće da dođe do značajnog vremenskog odmaka od trenutka sklapanja takvog pravnog posla do trenutka upisa stjecatelja kao vlasnika u zemljišne knjige. U praksi može doći i do slučajeva da upis u zemljišne knjige ne bude niti tražen, slijedom koje situacije bi Povjerenstvo bilo uskraćeno za uvid u stvarno stanje, odnosno ne bi bilo moguće utvrditi podatke o vlasništvu nad nekretninama dužnosnika, odnosno uspostaviti i poštovati načela transparentnosti i javnosti zemljišnih knjiga.

Stoga je utvrđeno da dužnosnik Ante Šprlje, ravnatelj Agencije za reviziju sustava provedbe programa Europske unije, po pisanom pozivu Povjerenstva nije obrazložio nesklad, odnosno nerazmjer i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenog povodom redovite provjere izvješća o imovinskom stanju dužnosnika podnesenima 13. listopada 2015., 12. siječnja 2016. i 25. prosinca 2018., i to u pogledu ostvarene visine plaće, nekretnina i drugih prihoda.

Postupak je protiv dužnosnika također pokrenut zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primanja nagrade za radne rezultate u 2018. i 2019. godini.

Na traženje Povjerenstva Agencija za reviziju sustava provedbe programa Europske unije dostavila je dana 30. lipnja 2021. očitovanje Klasa: 114-01/21-01/01, Urbroj: 327-01/21-01 u kojem se navodi da je ravnatelju Agencije za reviziju sustava provedbe programa Europske unije Nevenu Šprlji tijekom 2018. i 2019. godine nije isplaćena nagrada za ostvarene ciljeve i poslovne rezultate.

U očitovanju se navodi kako je Neven Šprlje zaposlen temeljem Ugovora o radu te da su prava i obveze Nevena Šprlje iz rada i po osnovi rada kao i svih drugih zaposlenika Agencije uređena su Zakonom o radu, Temeljnim kolektivnim ugovorom za službenike i namještenike u javnim službama, te podzakonskim aktima: Statutom, Pravilnikom o radu te Pravilnikom o plaćama, naknadama i drugim primicima radnika.

U vezi s tim Pravilnik o plaćama, naknadama i drugim primicima radnika ARPA-e omogućuje isplatu mjesečnog bonusa, a na temelju prethodne tromjesečne ocjene rezultata uspješnosti radnika. U tom smislu, plaću radnika čini zbroj osnovne plaće, mjesečnog bonusa i dodataka na osnovnu plaću. Ovisno o uspješnosti rada Agencije, Upravno vijeće odobrava sredstva za isplatu bonusa svim radnicima, pa tako i ravnatelju Agencije, a temeljem provedenog procesa ocjenjivanja radnika.

Na daljnje traženje Povjerenstva, Agencija za reviziju sustava provedbe programa Europske unije dostavila je dana 13. srpnja 2021. očitovanje Klasa: 114-01/21-01/01, Urbroj: 327-01/21-02 u kojem pojašnjava da je Pravilnikom o plaćama, naknadama i drugim primicima radnika, Klasa: 003-05/09-01/05 od 21. listopada 2019. - pročišćeni tekst (u daljnjem tekstu: Pravilnik) propisano da plaću radnika čini zbroj osnovne plaće, mjesečnog bonusa i dodatka na osnovnu plaću. Sukladno članku 7. Pravilnika, mjesečni bonus je nagrada radnicima za iznadprosječne rezultate rada. Proces ocjenjivanja radnika definiran je točkom 4. Pravilnika. Istim su određeni kriteriji i način provođenja ocjenjivanja. Iz navedenog općeg akta Agencije vidljivo je da ne postoji razlika u procesu ocjenjivanja između radnika Agencije i čelne tj. odgovorne osobe Agencije. Prava i obveze ravnatelja tj. dužnosnika, izjednačena su u svim segmentima s pravima i obvezama svih zaposlenih radnika.

U očitovanju se posebno napominje da nagrada za izniman učinak koja je definirana točkom 3. i člankom 9. Pravilnika nije nikada isplaćena ravnatelju Agencije te u privitku ovog dopisa dostavljaju predmetni Pravilnik.

Uvidom u dostavljeni Pravilnik Agencije za reviziju sustava provedbe programa Europske unije utvrđeno je da je člankom 3. propisano da plaću radnika čini zbroj osnovne plaće, mjesečnog bonusa i dodataka na osnovnu plaću dok je člankom 7. stavkom 1. predmetnog Pravilnika definiran mjesečni bonus kao nagrada za iznadprosječne rezultate rada.

Nadalje člankom 7. stavkom 2. predmetnog Pravilnika propisano je mjesečni bonus iz stavka 1. ovog članka radnik ostvaruje na temelju prethodne tromjesečne ocjene rezultata uspješnosti toga radnika dok je nadalje u istom članku stavcima 3. do.5. propisano da radnici koji su ostvarili ocjenu prema ukupnom broju bodova sukladno postupku ocjenjivanja uspješnosti iz glave 4. toga Pravilnika: izvanredan, naročito uspješan i uspješan ostvaruju pravo na mjesečni bonus na osnovnu plaću temeljem ostvarenog ukupnog broja bodova. Radnici koji su ostvarili ocjenu prema ukupnom broju bodova sukladno postupku ocjenjivanja uspješnosti iz glave 4. toga Pravilnika zadovoljava ne mogu ostvariti pravo na mjesečni bonus dok radnicima koji su ostvarili ocjenu prema ukupnom broju bodova sukladno postupku ocjenjivanja uspješnosti iz glave 4. ovog Pravilnika ne zadovoljava umanjit će se osnovna plaća do 20%.

Sukladno članku 7. stavku 6. Pravilnika odluku o mjesečnom bonusu pojedinom radniku za slijedeće tromjesečno razdoblje donosi ravnatelj Agencije nakon završenog procesa ocjenjivanja uspješnosti iz glave 4. ovog Pravilnika a temeljem stavka 7. istog članka odluku o mjesečnom bonusu ravnatelju Agencije za slijedeće tromjesečno razdoblje donosi Upravno vijeće nakon završenog procesa ocjenjivanja uspješnosti iz glave 4. ovog Pravilnika.

Nadalje, člankom 9. stavkom 1. predmetnog Pravilnika radniku koji tijekom godine postigne iznimne rezultate od značaja za rad Agencije može se isplatiti nagrada za izniman učinak dok sukladno stavku 4. istog članka najviši iznos sredstava za nagrade za izniman učinak iznosi 10% ukupnih sredstava za osnovne plaće radnika dok sukladno stavcima 5. i 6. temeljem ocjena uspješnosti unutar određenih sredstava ravnatelj Agencije dodjeljuje nagrade za izniman učinak, a koja nagrada se isplatiti više puta godišnje s tim da zbroj isplaćenih nagrada u godini ne može biti viši od dvije mjesečne osnovne plaće radnika.

Slijedom navedenog Povjerenstvo utvrđuje kako je sukladno općem aktu Agencije za reviziju sustava provedbe programa Europske Unije plaću radnika definirana kao zbroj osnovne plaće, mjesečnog bonusa i dodataka na osnovnu plaću koja se razlikuje od nagrade za izniman učinak koja se isplaćuje godišnje, a koja sukladno dostavljenom očitovanju Agencije nikada nije isplaćena ravnatelju Agencije, slijedom čega Povjerenstvo zaključuje da dužnosnik Neven Šprlje nije počinio povredu članka 7. točke d) ZSSI-a istovremenim primanjem plaće i primanja nagrade za radne rezultate u 2018. i 2019. godini.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika, kao i visina plaće koju dužnosnik prima za obnašanje predmetne dužnosti.

 Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir okolnost da dužnosniku ranije nije utvrđena povreda navedenog članka Zakona te da je dužnosnik redovito ispunjavao svoju obvezu podnošenja izvješća o imovinskom stanju.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnici izrekne sankcija obustave isplate dijela neto mjesečne plaće, u zakonom propisanom iznosu od ukupno 300,00 eura (2.260,35 kn).

Slijedom navedenog, odlučeno je kao što je navedeno točki III. izreke ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Neven Šprlje, osobnom dostavom

3. Objava na internetskoj stranici Povjerenstva

4. Pismohrana